ΑΝΩΤΑΤΟ ΔΙΚΑΣΤΗΡΙΟ ΚΥΠΡΟΥ

ΠΡΩΤΟΒΑΘΜΙΑ ΔΙΚΑΙΟΔΟΣΙΑ

i-justice

(*Αρ. Αίτησης 25/2024)*

22 Φεβρουαρίου 2024

[Χ. ΜΑΛΑΧΤΟΣ, Δ.]

ΑΝΑΦΟΡΙΚΑ ΜΕ ΤΟ ΑΡΘΡΟ 155.4 ΤΟΥ ΣΥΝΤΑΓΜΑΤΟΣ ΚΑΙ ΤΑ ΑΡΘΡΑ 3 ΚΑΙ 9 ΤΩΝ ΠΕΡΙ ΑΠΟΝΟΜΗΣ ΤΗΣ ΔΙΚΑΙΟΣΥΝΗΣ (ΠΟΙΚΙΛΑΙ ΔΙΑΤΑΞΕΙΣ) ΝΟΜΩΝ ΤΟΥ 1964 ΕΩΣ (ΑΡ.3) ΤΟΥ 2022

ΚΑΙ

ΑΝΑΦΟΡΙΚΑ ΜΕ ΤΟΥΣ ΠΕΡΙ ΑΝΩΤΑΤΟΥ ΔΙΚΑΣΤΗΡΙΟΥ (ΔΙΚΑΙΟΔΟΣΙΑ ΕΚΔΟΣΗΣ ΕΝΤΑΛΜΑΤΩΝ ΠΡΟΝΟΜΙΑΚΗΣ ΦΥΣΕΩΣ) ΔΙΑΔΙΚΑΣΤΙΚΟΥΣ ΚΑΝΟΝΙΣΜΟΥΣ ΤΟΥ 2018 ΚΑΙ 2023

ΚΑΙ

ΑΝΑΦΟΡΙΚΑ ΜΕ ΤΗΝ ΑΙΤΗΣΗ ΤΟΥ Γ. Τ. Α.Δ.Τ. [ ] ΓΙΑ ΕΠΕΚΤΑΣΗ ΤΗΣ ΠΡΟΘΕΣΜΙΑΣ ΓΙΑ ΤΗΝ ΚΑΤΑΧΩΡΙΣΗ ΑΙΤΗΣΗΣ ΓΙΑ ΑΔΕΙΑ ΓΙΑ ΤΗΝ ΚΑΤΑΧΩΡΙΣΗ ΑΙΤΗΣΗΣ ΓΙΑ ΤΗΝ ΕΚΔΟΣΗ ΠΡΟΝΟΜΙΑΚΟΥ ΕΝΤΑΛΜΑΤΟΣ CERTIORARI

ΚΑΙ

ΑΝΑΦΟΡΙΚΑ ΜΕ ΤΟ ΔΙΑΤΑΓΜΑ ΗΜΕΡΟΜΗΝΙΑΣ 08/01/2024 ΠΟΥ ΕΚΔΟΘΗΚΕ ΑΠΟ ΤΟ ΕΠΑΡΧΙΑΚΟ ΔΙΚΑΣΤΗΡΙΟ ΛΑΡΝΑΚΑΣ ΣΤΑ ΠΛΑΙΣΙΑ ΤΗΣ ΑΙΤΗΣΗΣ ΜΕ ΑΡΙΘΜΟ 2/2024 ΔΥΝΑΜΕΙ ΤΟΥ ΠΕΡΙ ΔΙΑΤΗΡΗΣΗΣ ΤΗΛΕΠΙΚΟΙΝΩΝΙΑΚΩΝ ΔΕΔΟΜΕΝΩΝ ΝΟΜΟΥ Ν.183(Ι)/2007 ΚΑΙ ΤΟΥ ΠΕΡΙ ΠΡΟΣΤΑΣΙΑΣ ΤΟΥ ΑΠΟΡΡΗΤΟΥ ΤΗΣ ΙΔΙΩΤΙΚΗΣ ΕΠΙΚΟΙΝΩΝΙΑΣ ΝΟΜΟΥ ΤΟΥ 1996 (Ν.92(Ι)/1996) ΜΕ ΤΟ ΟΠΟΙΟ ΕΠΙΤΡΑΠΗΚΕ Η ΠΡΟΣΒΑΣΗ ΚΑΙ/Ή ΕΠΙΘΕΩΡΗΣΗ ΚΑΙ/Ή ΛΗΨΗ ΣΤΑ ΤΗΛΕΠΙΚΟΙΝΩΝΙΑΚΑ ΔΕΔΟΜΕΝΑ ΤΟΥ ΑΙΤΗΤΗ

*Ν. Καντάρα για Π. Αγγελίδης & Σία ΔΕΠΕ,* για τον Αιτητή.

*\_\_\_\_\_\_\_\_\_\_\_\_\_\_\_\_\_\_\_\_*

**Α Π Ο Φ Α Σ Η**

**ΜΑΛΑΧΤΟΣ, Δ.**: Με Αίτηση που καταχωρίστηκε χθες 21.2.2023, ζητείται επέκταση του χρόνου για την καταχώρηση αίτησης για άδεια, για την καταχώρηση αίτησης με κλήση για την έκδοση προνομιακού εντάλματος Certiorari για την ακύρωση του διατάγματος πρόσβασης στο καταγεγραμμένο περιεχόμενο ιδιωτικής επικοινωνίας του Αιτητή, που εκδόθηκε από το Επαρχιακό Δικαστήριο Λάρνακας, το κατώτερο Δικαστήριο, την 8.1.2024, δυνάμει των ***περί Διατήρησης Τηλεπικοινωνιακών Δεδομένων με Σκοπό τη Διερεύνηση Σοβαρών Ποινικών Αδικημάτων Νόμων του 2007 και 2008*** και των ***περί Προστασίας του Απορρήτου της Ιδιωτικής Επικοινωνίας (Παρακολούθηση Συνδιαλέξεων και Πρόσβαση σε Καταγεγραμμένο Περιεχόμενο Ιδιωτικής Επικοινωνίας) Νόμων του 1996 έως 2020***.

Σύμφωνα με τον *Καν.5* των *περί Ανωτάτου Δικαστηρίου (Δικαιοδοσία Έκδοσης Ενταλμάτων Προνομιακής Φύσεως) Διαδικαστικών Κανονισμών του 2018 και 2023*:

« (1) Αίτηση για άδεια καταχωρείται το συντομότερο από την έκδοση της προσβαλλόμενης απόφασης, διατάγματος ή πράξης. Σε κάθε περίπτωση δεν πρέπει να υπερβαίνει τις 45 ημέρες από την έκδοση της προσβαλλόμενης απόφασης, διατάγματος ή πράξης.

(2) Το Δικαστήριο δύναται να επεκτείνει την προθεσμία που αναφέρεται στην παράγραφο (1) του παρόντος Κανονισμού εάν καταδειχθούν εξαιρετικές περιστάσεις που παρεμπόδισαν τον αιτητή να καταχωρήσει την αίτηση του εντός της προβλεπόμενης προθεσμίας.»

Η επίκληση της προνομιακής δικαιοδοσίας του Ανωτάτου Δικαστηρίου είναι η μόνη προσφερόμενη δικονομική οδός για την προσβολή της νομιμότητας διατάγματος πρόσβασης στο καταγεγραμμένο περιεχόμενο ιδιωτικής επικοινωνίας. Η δυνατότητα προσβολής της νομιμότητας του διατάγματος προϋποθέτει γνώση όχι μόνο της ύπαρξης του, αλλά και του περιεχομένου του και πολύ περισσότερο του όρκου στη βάση του οποίου εκδόθηκε το διάταγμα.

Είναι γι’ αυτό που ο Αιτητής επικαλείται ότι δεν μπορούσε να καταχωρίσει αίτηση για άδεια, παρά το ότι μόλις σήμερα εκπνέει η περίοδος των 45 ημερών από την έκδοση του διατάγματος και παρά το ότι ενημερώθηκε από τον Γενικό Εισαγγελέα για την έκδοση του εναντίον του διατάγματος με σχετική Έκθεση, ημερ.11.1.2024, που του παραδόθηκε την 12.1.2024, κατά την παρουσία του στο Δικαστήριο σε διαδικασία παραπομπής του σε δίκη ενώπιον του Κακουργιοδικείου. Ο Αιτητής είχε, μέσω του δικηγόρου του, ζητήσει αυθημερόν αντίγραφο της αίτησης και της ένορκης δήλωσης στη βάση των οποίων εκδόθηκε το διάταγμα, καθώς και αντίγραφο του ιδίου του διατάγματος. Το αίτημα επαναλήφθηκε στο πλαίσιο της ποινικής υπόθεσης που αντιμετωπίζει την 2.2.2024 και 14.2.2024 και ενδιαμέσως τα έγγραφα ζητήθηκαν με επιστολή του δικηγόρου του ημερ.9.2.2024 προς τον Γενικό Εισαγγελέα και τον Αρχηγό Αστυνομίας.

 Προκύπτει ότι ο Αιτητής, αφότου περιέπεσε στην αντίληψη του η έκδοση του διατάγματος, ενήργησε χωρίς χρονοτριβή και ζήτησε να λάβει αντίγραφο τόσο του διατάγματος, όσο και της αίτησης για την έκδοση του και του σχετικού όρκου.

 Την 21.2.2024 του παραδόθηκε αντίγραφο της αίτησης του όρκου και του διατάγματος. Δεν του έχουν, αναφέρει, παραδοθεί τα πρακτικά. Εννοεί πρακτικό όπου να φαίνεται ο τρόπος με τον οποίο το κατώτερο Δικαστήριο άσκησε την ευχέρεια του και εξέδωσε το διάταγμα. Όπως και να έχει, οι δέκα ημέρες επέκταση της προθεσμίας που ζητά ο Αιτητής είναι εύλογη περίοδος ώστε να μπορέσει ο δικηγόρος του να μελετήσει τα έγγραφα που έχει λάβει και να προετοιμάσει και καταχωρίσει την αίτηση για άδεια.

 Είναι η κατάληξη του Δικαστηρίου ότι έχουν καταδειχθεί εξαιρετικές περιστάσεις που παρεμπόδιζαν τον Αιτητή να καταχωρήσει την αίτηση για άδεια εντός της προβλεπόμενης προθεσμίας.

Εκδίδεται συνεπώς διάταγμα με το οποίο επεκτείνεται η προθεσμία για την καταχώρηση αίτησης για άδεια, για την καταχώρηση αίτησης με κλήση για την έκδοση προνομιακού εντάλματος Certiorari για την ακύρωση του διατάγματος πρόσβασης στο καταγεγραμμένο περιεχόμενο ιδιωτικής επικοινωνίας του Αιτητή, που εκδόθηκε από το Επαρχιακό Δικαστήριο Λάρνακας την 8.1.2024, για περίοδο 10 ημερών από σήμερα.

Τα έξοδα της Αίτησης θα είναι έξοδα στην πορεία της αίτησης με κλήση εφόσον ήθελε δοθεί άδεια και καταχωριστεί τέτοια.

 Χ. Μαλαχτός, Δ.